Sigvald Oppebøen Hansen (Arbeiderpartiet), 2007-11-27:
Regjeringa jobbar kvar einaste dag for å få til ei positiv næringsutvikling i heile landet. Hovudbiletet i Noreg er gode buforhold, god privatøkonomi, god offentleg service og eit næringsliv som går så det susar. Med andre ord: Det er vanskeleg å kjenne seg igjen i mykje av den beskrivinga som fleire av opposisjonens talarar gjev. No er det slik at hovudansvaret for å utvikle eit godt næringsliv ligg hos næringslivet sjølv. Myndigheitenes rolle er å gje næringslivet gode generelle rammevilkår som gjer at dei kan konkurrere på like vilkår. På dette området er det fleire ting som er viktige. Eg kan nemne god tilgang på kapital for å fremme nyskaping og betydninga av å satse på forsking, produktutvikling og ikkje minst kompetanse og samspel for å møte dei utfordringane som ligg i den sterke teknologiske utviklinga. Alt i alt set Regjeringa av 1,85 milliardar kr til næringsretta forsking over Nærings- og handelsdepartementets budsjett. Regjeringa fører ein næringspolitikk for verdiskaping, noko som i neste omgang er sjølve grunnlaget for gode velferdstilbod til alle. Det finst ingen fasitsvar på korleis ein på best måte kan forvalte statlege midlar. Derfor er det viktig at ein heile tida evaluerer bruken og målrettar tiltaka. Mange vil nok hevde at berre me får pengar nok, skal dette la seg ordne. Men så enkelt er det ikkje. Pengar er ein viktig faktor, sjølvsagt er det det, men pengar aleine er ikkje svaret på denne utfordringa. Derfor trur eg at det er viktig å målrette tiltaka betre, utan at ein dermed nødvendigvis må bruke så veldig mykje meir pengar. Ein ansvarleg økonomisk politikk er alfa og omega for næringslivet. Den overordna strategien må vere at verkemidla medverkar til å utvikle nye, varige og lønsame arbeidsplassar. Samstundes må me stimulere verdiskapinga på dei områda som er baserte på dei føresetnadene som dette landet har. Og dei områda som Regjeringa peika ut i Soria Moria-erklæringa, kjenner me alle til. Dette blir følgt opp med handling i form av nasjonale strategiar og løyvingar over statsbudsjettet. Regjeringa har i budsjettet foreslått å etablere eit nytt statleg investeringsfond på 2,2 milliardar kr. 500 mill. kr skal øyremerkast satsingar i marin sektor. Fondet skal tilby langsiktig og risikovillig kapital – primært til nyetableringar. På den måten kan me bruke staten sin kapital til å utvikle nye arbeidsplassar og sikre at verdiskapinga skjer med forankring her i landet. Men me må heller ikkje gløyme å ta godt vare på eksisterande bedrifter. Det er på mange måtar bekymringsfullt når me veit korleis næringslivet slit for å få tak i kvalifiserte folk til nøkkelstillingar. Kompetanse er derfor eit viktig element for god næringsutvikling. I dag utdanar dei fleste unge seg til eit yrke. Svært få utdanar seg med sikte på å skape sin eigen arbeidsplass. Her har skuleverket ei stor oppgåve med å bidra til å skape såkalla jobbskaparar. «Distriktsaktiv skule» er eit kjent omgrep for mange. Fleire vidaregåande skular har jobba med Distriktsaktiv skule i mange år. Målsetjinga her er å gje dei unge tru på eigne skapande krefter og evne til å kunne sjå, og til å kunne bruke, lokale ressursar som grunnlag for utvikling av lokalsamfunn og arbeidsplassar. Dette kan me med andre ord kalle å byggje opp entreprenørskap hos vår ungdom. Dette handlar om å fostre opp våre ungdomar til å bli arbeidsskaparar, slik at dei i mindre grad blir ståande og vente på jobb som andre har skapt for dei. Mennesket er vår viktigaste ressurs. Derfor er det avgjerande å satse på etter- og vidareutdaning, som gjev mennesket ein ny sjanse, livslang læring og oppdatert kompetanse. Dette vil stå meir sentralt i åra som kjem, fordi den teknologiske utviklinga går fort og konkurransen i næringslivet blir stadig hardare. Til slutt vil eg kome med eit lite hjartesukk. Me har ein tendens til ikkje å verdsetje gründerane etter deira forteneste. Og det er vel ein del av den norske folkesjela, den skadefryden som møter dei som prøver å skape noko, men som kanskje mislykkast. Denne haldninga må me kome til livs, for det er berre dei som aldri prøver, som heller aldri lykkast.